BANPU บวกเกือบ 3% หลังยันน้ำท่วมจีนไม่กระทบราคาถ่านหิน
BANPU บวกเกือบ 3% หลังยันน้ำท่วมจีนไม่กระทบราคาถ่านหิน โดยปิดตลาดภาคเช้า อยู่ที่ 15.90 บาท บวก 0.40 บาท หรือ 2.58% สูงสุดที่ 16 บาท ต่ำสุดที่ 15.50 บาท มูลค่าซื้อขายที่ 1.27 พันล้านบาท ด้าน โบรกฯ คาด Technical Rebound หลังราคาปรับลงแรงก่อนหน้านี้
7 ก.ค. 2560

ผู้สื่อข่าวรายงานว่า ราคาหุ้น บริษัท บ้านปู จำกัด (มหาชน) หรือ BANPU โดยปิดตลาดภาคเช้า อยู่ที่ 15.90 บาท บวก 0.40 บาท หรือ 2.58% สูงสุดที่ 16 บาท ต่ำสุดที่ 15.50 บาท มูลค่าซื้อขายที่ 1.27 พันล้านบาท ขณะที่ดัชนีตลาดหุ้นไทยโดยรวมลบ 0.11%

โดย นางสมฤดี ชัยมงคล ประธานเจ้าหน้าที่บริหาร BANPU เปิดเผยว่า ธุรกิจถ่านหินไม่ได้รับผลกระทบจากสถานการณ์น้ำท่วมใหญ่ในภาคใต้ของสาธารณรัฐประชาชนจีนเนื่องจากการขายถ่านหินในจีนไม่ได้พึ่งพาระบบราง ขณะที่ในทางตรงข้ามผลจากน้ำท่วมครั้งนี้ทำให้ราคาถ่านหินปรับเพิ่มขึ้น ทั้งในตลาดภายในของจีนและในตลาดโลก เนื่องจากจีนต้องการใช้ถ่านหินเพิ่มขึ้น โดยล่าสุดในช่วงสัปดาห์ที่ผ่านมาราคาถ่านคุณภาพมาตราฐานขยับสูงขึ้น 20 หยวนต่อตัน เป็น 592 หยวนต่อตัน
สำหรับประเด็นการจำกัดการนำเข้าถ่านหิน บริษัทคาดว่าจะไม่ได้รับผลกระทบอย่างมีนัยสำคัญ เนื่องจากการนำเข้าถ่านหินที่ประเทศจีนของบริษัทเกือบทั้งหมดนำเข้าผ่านท่าเรือขนาดใหญ่ ซึ่ง BANPU จะยังสามารถดำเนินการผลิตถ่านหินได้อยางต่อเนื่อง และผลประกอบการยังอยู่ในระดับที่แข็งแกร่ง โดยได้รับการสนับสนุนจากราคาถ่านหินที่ทำสัญญาซื้อขายล่วงหน้าไว้แล้วในระดับที่ดี
ด้าน บล.กสิกรไทย ระบุในบทวิเคราะห์ (6 ก.ค.) ว่า กลุ่มที่ลงหนักผิดปกติจากการ Short ผ่าน Block Trade มีโอกาสถูก Cover Short มอง BANPU เด่นสุด มีโอกาสทำ Technical Rebound โดยราคาหุ้นปรับลงรุนแรงต่อเนื่อง มองโซนแนวรับ 15-15.5 บาท ถือเป็นโซนที่น่าเข้าเก็บเพื่อเก็งกำไร เนื่องจากมี Upside จากระดับเป้าหมาย 12 – 16%
ทั้งนี้ ราคายังมีผลกระทบของการปรับสมมุติฐานค่าเงินบาทแข็งค่าขึ้น และราคาถ่านหินที่ค่อนข้างอ่อนแอในระยะยาวจากโอกาสที่ประเทศผู้นำเข้าหลัก 3 ประเทศ (จีน อินเดีย และเกาหลีใต้) อาจมีการนำเข้าถ่านหินที่ลดลงสืบเนื่องจากนโยบายรัฐและต้นทุนการลงทุนที่ลดลงสนับสนุนให้มีการพัฒนาพลังงานทดแทนมากขึ้น
อย่างไรก็ตาม คาดว่าผลประกอบไตรมาส 2/60 จะยังคงปรับตัวดีขึ้นเมื่อเทียบกับไตรมาสก่อน และช่วงเดียวกันเมื่อปีก่อน มาอยู่ที่ 2.5 พันล้านบาท ซึ่งเป็นผลจากปริมาณถ่านหินและราคาขายถ่านหินเฉลี่ยที่สูงขึ้น ประกอบกับอัตราการใช้กำลังการผลิตที่สูงขึ้นของโรงไฟฟ้าหงสา และการขาดทุนอัตราแลกเปลี่ยนที่ลดลง
 